text: Primera Air satser på Billund
  16 juli 2015 kl. 15.19
  Næppe har Ryanair meddelt, at de lukker basen i Billund, førend Primera Air meddeler, at de opruster i Billund.
  Ifølge TV 2 vil Primera Air udvide antallet af ruter, så selskabet snart vil flyve fra Billund til Tenerife, Malaga, Mallorca, Kreta og Barcelona.
  - Vi er glade for at kunne tilbyde de rejsende endnu flere attraktive rejsemål ud i verden med attraktive afgangstidspunkter, skriver salgs- og marketingdirektør hos Primera Air, Anastasija Visnakova, i en pressemeddelelse.
  - Til vinter planlægger vi at udvide vores netværk med næsten 30 pct. flere flyvninger og i sommeren 2016 tiltænker vi at øge kapaciteten med 50 pct. i forhold til i år, meddeler Primera Air.
  